ΑΠΟΦΑΣΗ ΤΗΣ ΕΠΙΤΡΟΠΗΣ της 17ης Φεβρουαρίου 2000 σχετικά με το καθεστώς που ισχύει στη Μεγάλη Βρετανία και τη Βόρειο Ιρλανδία σε ό,τι αφορά τη λοιμώδη αιματοποιητική νέκρωση και την ιογενή αιμορραγική σηψαιμία και με την κατάργηση των αποφάσεων 92/538/ΕΟΚ και 97/185/ΕΚ [κοινοποιηθείσα υπό τον αριθμό Ε(2000) 374] (Κείμενο που παρουσιάζει ενδιαφέρον για τον ΕΟΧ) (2000/188/ΕΚ) Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ, Έχοντας υπόψη: τη συνθήκη για την ίδρυση της Ευρωπαϊκής Κοινότητας, την οδηγία 91/67/ΕΟΚ του Συμβουλίου, της 28ης Ιανουαρίου 1991, σχετικά με τους όρους υγειονομικού ελέγχου για τη διάθεση στην αγορά ζώων και προϊόντων υδατοκαλλιέργειας(1), όπως τροποποιήθηκε τελευταία από την οδηγία 98/45/ΕΚ(2), και ιδίως το άρθρο 5, Εκτιμώντας τα ακόλουθα: (1) Τα κράτη μέλη μπορούν να αποκτήσουν για το σύνολο του εδάφους τους ή για μέρη αυτού το καθεστώς της εγκεκριμένης περιοχής που είναι απαλλαγμένη από ορισμένες ασθένειες που προσβάλλουν τα ψάρια ή τα μαλάκια. (2) Η Επιτροπή χορήγησε στη Μεγάλη Βρετανία, με την απόφαση 92/538/ΕΟΚ(3), το καθεστώς της εγκεκριμένης ηπειρωτικής και παράκτιας περιοχής για τη μολυσματική αιματοποιητική νέκρωση (ΜΑΝ) και την ιογενή αιμορραγική σηψαιμία (ΙΑΣ). (3) Μετά από την επιβεβαίωση ενός κρούσματος της ΙΑΣ στην νήσο Gigha, η οποία αποτελεί τμήμα του εδάφους της Μεγάλης Βρετανίας, αποσύρθηκε το καθεστώς της εγκεκριμένης ζώνης για την ΙΑΣ γι' αυτό το νησί, με την απόφαση 94/817/ΕΚ(4) της Επιτροπής. (4) Το Ηνωμένο Βασίλειο υπέβαλε στην Επιτροπή ένα πρόγραμμα, το οποίο εγκρίθηκε με την απόφαση 97/185/ΕΚ(5) της Επιτροπής και το οποίο αποσκοπεί στην αποκατάσταση του καθεστώτος της εγκεκριμένης περιοχής της νήσου Gigha όσον αφορά την ΙΑΣ. (5) Από την εξέταση των αποδείξεων που υποβλήθηκαν από το Ηνωμένο Βασίλειο προκύπτει ότι το πρόγραμμα αυτό ολοκληρώθηκε επιτυχώς, δεδομένου ότι, σε μία εκτεταμένη δοκιμή που πραγματοποιήθηκε τόσο σε άγρια όσο και σε εκτρεφόμενα ψάρια, δεν ανιχνεύθηκε κανένα κρούσμα της ΙΑΣ. (6) Πληρούνται οι όροι για την αποκατάσταση του καθεστώτος της εγκεκριμένης περιοχής της νήσου Gigha όσον αφορά την ΙΑΣ. (7) Ως εκ τούτου, για λόγους σαφήνειας, πρέπει να καταργηθούν οι αποφάσεις 92/538/ΕΚ και 97/185/ΕΚ και να αποκατασταθεί το καθεστώς της εγκεκριμένης περιοχής για ολόκληρο το έδαφος της Μεγάλης Βρετανίας και της Βορείου Ιρλανδίας, όσον αφορά την ΜΑΝ και την ΙΑΣ. (8) Τα μέτρα που προβλέπονται στην παρούσα απόφαση είναι σύμφωνα με τη γνώμη της μόνιμης κτηνιατρικής επιτροπής. ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ: Άρθρο 1 Η Μεγάλη Βρετανία αναγνωρίζεται ως εγκεκριμένη ηπειρωτική περιοχή και εγκεκριμένη παράκτια περιοχή για τα ψάρια, όσον αφορά τη λοιμώδη αιματοποιητική νέκρωση και την ιογενή αιμορραγική σηψαιμία. Άρθρο 2 Η Βόρειος Ιρλανδία αναγνωρίζεται ως εγκεκριμένη ηπειρωτική περιοχή και εγκεκριμένη παράκτια περιοχή για τα ψάρια, όσον αφορά τη λοιμώδη αιματοποιητική νέκρωση και την ιογενή αιμορραγική σηψαιμία. Άρθρο 3 Καταργούνται οι αποφάσεις 92/538/ΕΚ και 97/185/ΕΚ της Επιτροπής. Άρθρο 4 Η παρούσα απόφαση απευθύνεται στα κράτη μέλη. Βρυξέλλες, 17 Φεβρουαρίου 2000.

[Source: multi_eurlex | Tokens: 2784]